Uciderea unei studente de către un suspect migrant readuce subiectul imigraţiei în centrul campaniei electorale din SUA
Liderul republican al Camerei Reprezentanţilor a SUA, Mike Johnson, i-a cerut duminică preşedintelui democrat Joe Biden să prezinte "scuze" pentru modul în care tratează cazul uciderii unei studente, crimă a cărei suspect este un migrant venezuelean şi care a readus tema imigraţiei în centrul campaniei electorale pentru alegerile prezidenţiale din noiembrie, relatează AFP conform Agerpres.
Preşedintele democrat în vârstă de 81 de ani "se înjoseşte în faţa bazei sale şi arată deferenţă faţă de un bărbat care nu o merită. Acest bărbat este un imigrant ilegal care ucis-o cu sălbăticie pe Laken Riley", a scris duminică Mike Johnson pe reţeaua socială X.
Studentă la Medicină, Laken Riley, în vârstă de 22 de ani, a fost ucisă luna trecută în timp ce-şi făcea jogging-ul matinal într-un parc al Universităţii din Georgia. Suspectul a fost arestat.
Republicanii, inclusiv fostul preşedinte Donald Trump, care cel mai probabil se va confrunta din nou cu Biden în noiembrie, văd în acest caz o consecinţă a politicii de imigraţie prea permisive promovate de actuala administraţie.
Înainte de a urca joi la tribuna Congresului pentru discursul său privind starea Uniunii, Joe Biden s-a regăsit pentru scurt timp faţă în faţă cu o aleasă republicană din statul Georgia, Marjorie Taylor Greene, care i-a înmânat preşedintelui un ecuson pe care era scris mesajul: "Rostiţi-i numele: Laken Riley".
În timpul discursului său, preşedintele a arătat ecusonul şi a rostit numele studentei asasinate, chiar dacă l-a stâlcit puţin, pronunţând "Lincoln Riley" în loc de "Laken Riley". "A fost o studentă inocentă asasinată de un imigrant ilegal. Acest lucru este sigur", a spus Biden. "Dar, câte din miile de persoane asasinate sunt ucise de imigranţi ilegali ?", a nuanţat el în continuare, asigurând că, spre deosebire de rivalul său Trump, el nu "va demoniza" imigranţii.
Declaraţia sa i-a adus însă critici nu doar din partea republicanilor, ci şi din propria lui tabără democrată, care i-a reproşat că a folosit termenul de "ilegal" în referirea la suspectul migrant.
Prin urmare, într-un interviu acordat sâmbătă postului MSNBC, Joe Biden a revenit asupra declaraţiei sale, afirmând că este vorba despre un migrant "fără acte".
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank